Document ID: 32020D1515

Reference:
20.10.2020
EL
Επίσημη Εφημερίδα της Ευρωπαϊκής Ένωσης
L 348/1
ΑΠΟΦΑΣΗ (ΚΕΠΠΑ) 2020/1515 ΤΟΥ ΣΥΜΒΟΥΛΙΟΥ
της 19ης Οκτωβρίου 2020
για την ίδρυση Ευρωπαϊκής Ακαδημίας Ασφάλειας και Άμυνας και την κατάργηση της απόφασης (ΚΕΠΠΑ) 2016/2382
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 παράγραφος 1 και το άρθρο 42 παράγραφος 4,
Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφάλειας,
Εκτιμώντας τα ακόλουθα:
(1)
Στις 18 Ιουλίου 2005, το Συμβούλιο εξέδωσε την κοινή δράση 2005/575/ΚΕΠΠΑ (1) για την ίδρυση Ευρωπαϊκής Ακαδημίας Ασφάλειας και Άμυνας («ΕΑΑΑ»). Η εν λόγω κοινή δράση αντικαταστάθηκε στις 23 Ιουνίου 2008 από την κοινή δράση 2008/550/ΚΕΠΠΑ του Συμβουλίου (2), η οποία, με τη σειρά της, αντικαταστάθηκε από την απόφαση 2013/189/ΚΕΠΠΑ του Συμβουλίου (3). Τέλος, η απόφαση 2013/189/ΚΕΠΠΑ αντικαταστάθηκε από την απόφαση (ΚΕΠΠΑ) 2016/2382 του Συμβουλίου (4).
(2)
Στις 10 και 11 Νοεμβρίου 2008, το Συμβούλιο ενέκρινε το ευρωπαϊκό σύστημα ανταλλαγής νέων αξιωματικών, που εμπνέεται από το πρόγραμμα Erasmus και συμφώνησε ότι στο πλαίσιο του εκτελεστικού ακαδημαϊκού συμβουλίου της ΕΑΑΑ θα συνεδριάζει ομάδα εργασίας για την εφαρμογή του.
(3)
Στις 26 Ιουνίου 2020, η διευθύνουσα επιτροπή της ΕΑΑΑ («διευθύνουσα επιτροπή») ενέκρινε συστάσεις για τις μελλοντικές προοπτικές της ΕΑΑΑ.
(4)
Ενώ το προσωπικό της ΕΑΑΑ θα πρέπει να αποτελείται κυρίως από αποσπασμένους εθνικούς εμπειρογνώμονες, ενδέχεται να είναι αναγκαία η πλήρωση ορισμένων κρίσιμων θέσεων από συμβασιούχους.
(5)
Δυνάμει της απόφασης 2010/427/ΕΕ του Συμβουλίου (5), η οποία καθορίζει την οργάνωση και τη λειτουργία της Ευρωπαϊκής Υπηρεσίας Εξωτερικής Δράσης (ΕΥΕΔ), η ΕΥΕΔ θα πρέπει να παρέχει στην ΕΑΑΑ την υποστήριξη που προηγουμένως παρείχε η Γενική Γραμματεία του Συμβουλίου.
(6)
Η απόφαση (ΚΕΠΠΑ) 2016/2382 θα πρέπει επομένως να καταργηθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
ΚΕΦΑΛΑΙΟ Ι
Ίδρυση, αποστολή, στόχοι και καθήκοντα
Άρθρο 1
Ίδρυση
Ιδρύεται Ευρωπαϊκή Ακαδημία Ασφάλειας και Άμυνας (ΕΑΑΑ).
Άρθρο 2
Αποστολή
Η ΕΑΑΑ παρέχει κατάρτιση και εκπαίδευση σε ευρωπαϊκό επίπεδο στον τομέα της κοινής πολιτικής ασφάλειας και άμυνας (ΚΠΑΑ) της Ένωσης, στο ευρύτερο πλαίσιο της κοινής εξωτερικής πολιτικής και πολιτικής ασφάλειας (ΚΕΠΠΑ), προκειμένου να διαμορφωθεί και να προωθηθεί μια κοινή αντίληψη περί της ΚΕΠΠΑ και της ΚΠΑΑ, στο στρατιωτικό και μη στρατιωτικό προσωπικό, καθώς και να προσδιοριστούν και να διαδοθούν βέλτιστες πρακτικές σε διάφορα θέματα σχετικά με την ΚΕΠΠΑ και την ΚΠΑΑ, μέσω των δραστηριοτήτων κατάρτισης και εκπαίδευσης που προσφέρει («δραστηριότητες κατάρτισης και εκπαίδευσης της ΕΑΑΑ»).
Άρθρο 3
Στόχοι
Η ΕΑΑΑ έχει τους εξής στόχους:
α)
να ενισχύσει περαιτέρω την κοινή ευρωπαϊκή συνείδηση ασφάλειας και άμυνας εντός της Ένωσης και να προωθήσει τις αρχές που ορίζει το άρθρο 21 παράγραφος 1 της Συνθήκης για την Ευρωπαϊκή Ένωση (ΣΕΕ) εκτός της Ένωσης·
β)
να προαγάγει μια καλύτερη κατανόηση της ΚΠΑΑ ως αναπόσπαστου τμήματος της ΚΕΠΠΑ·
γ)
να στελεχώσει τους ενωσιακούς φορείς με καταρτισμένο προσωπικό, ικανό να αντεπεξέρχεται σε όλα τα θέματα ΚΠΑΑ εντός του ευρύτερου πλαισίου της ΚΕΠΠΑ·
δ)
να στελεχώσει τις διοικήσεις και το προσωπικό των κρατών μελών με καταρτισμένους υπαλλήλους, εξοικειωμένους με τις πολιτικές, τα θεσμικά όργανα και τις διαδικασίες της Ένωσης στον τομέα της ΚΠΑΑ·
ε)
να διαμορφώσει στο προσωπικό των αποστολών και των επιχειρήσεων ΚΠΑΑ κοινή αντίληψη για τις αρχές που διέπουν τη λειτουργία τους καθώς και αίσθηση κοινής ευρωπαϊκής ταυτότητας·
στ)
να παρέχει κατάρτιση και εκπαίδευση ανταποκρινόμενη στις ανάγκες κατάρτισης και εκπαίδευσης των αποστολών και επιχειρήσεων της ΚΠΑΑ·
ζ)
να υποστηρίξει συνεργασίες της Ένωσης στον τομέα της ΚΠΑΑ, ιδίως συνεργασίες με χώρες που συμμετέχουν σε αποστολές ΚΠΑΑ·
η)
να υποστηρίξει τη μη στρατιωτική διαχείριση κρίσεων, μεταξύ άλλων στον τομέα της πρόληψης συγκρούσεων, και τη δημιουργία ή διατήρηση των συνθηκών που είναι αναγκαίες για μια βιώσιμη ανάπτυξη·
θ)
να προωθήσει την ευρωπαϊκή πρωτοβουλία για την ανταλλαγή νέων αξιωματικών·
ι)
να προωθήσει την έρευνα σε διδακτορικό επίπεδο σε τομείς που σχετίζονται με την ΚΠΑΑ·
ια)
να στελεχώσει τις διοικήσεις των κρατών μελών και της Ένωσης με καταρτισμένους υπαλλήλους, εξοικειωμένους με τις πολιτικές, τα θεσμικά όργανα, τις διαδικασίες και τις βέλτιστες πρακτικές της Ένωσης στον τομέα της ασφάλειας και της άμυνας στον κυβερνοχώρο·
ιβ)
να προωθήσει επαγγελματικές σχέσεις και επαφές μεταξύ των συμμετεχόντων στην κατάρτιση και εκπαίδευση.
Όπου χρειάζεται, θα δοθεί η δέουσα προσοχή στη συνοχή με άλλες δράσεις της Ένωσης.
Άρθρο 4
Καθήκοντα της ΕΑΑΑ
1.   Τα κύρια καθήκοντα της ΕΑΑΑ συνάδουν με την αποστολή και τους στόχους της όσον αφορά την οργάνωση και τη διεξαγωγή δραστηριοτήτων κατάρτισης και εκπαίδευσης της ΕΑΑΑ στον τομέα της ΚΠΑΑ εντός του ευρύτερου πλαισίου της ΚΕΠΠΑ.
2.   Οι δραστηριότητες κατάρτισης και εκπαίδευσης της ΕΑΑΑ περιλαμβάνουν:
α)
βασικού και προχωρημένου επιπέδου μαθήματα που προωθούν τη γενική κατανόηση της ΚΕΠΠΑ και της ΚΠΑΑ·
β)
μαθήματα για την ανάπτυξη ηγετικών ικανοτήτων·
γ)
μαθήματα που στηρίζουν άμεσα τις αποστολές και τις επιχειρήσεις της ΚΠΑΑ, περιλαμβανομένης της κατάρτισης και της εκπαίδευσης πριν από την ανάπτυξη και κατά τη διάρκεια της αποστολής ή της επιχείρησης·
δ)
μαθήματα που υποστηρίζουν τις συνεργασίες της ΕΕ και τις χώρες που συμμετέχουν σε αποστολές και επιχειρήσεις της ΚΠΑΑ·
ε)
εκπαιδευτικές ενότητες για την υποστήριξη στρατιωτικής ή μη στρατιωτικής κατάρτισης και εκπαίδευσης στον τομέα της ΚΠΑΑ·
στ)
μαθήματα, σεμινάρια, προγράμματα και συνέδρια σχετικά με την ΚΠΑΑ για εξειδικευμένο κοινό ή με έμφαση σε συγκεκριμένα θέματα·
ζ)
κοινές εκπαιδευτικές ενότητες στο πλαίσιο της ευρωπαϊκής πρωτοβουλίας για την ανταλλαγή νέων αξιωματικών, εμπνευσμένες από το πρόγραμμα Erasmus· παρόλο που τυπικά δεν εμπίπτουν στις δραστηριότητες κατάρτισης και εκπαίδευσης της ΕΑΑΑ, η ΕΑΑΑ θα υποστηρίξει και θα προωθήσει επίσης ευρωπαϊκά εξάμηνα κατάρτισης και κοινά μεταπτυχιακά προγράμματα αξιοποιώντας τις κοινές εκπαιδευτικές ενότητες που αναφέρονται στο παρόν στοιχείο·
η)
ευαισθητοποίηση και μαθήματα προχωρημένου επιπέδου σχετικά με τον κυβερνοχώρο, μεταξύ άλλων για τη στήριξη αποστολών και επιχειρήσεων ΚΠΑΑ·
θ)
μαθήματα και σεμινάρια που αποσκοπούν στην υποστήριξη έρευνας σε διδακτορικό επίπεδο μέσω της ανταλλαγής βέλτιστων πρακτικών και εμπειριών.
Κατόπιν απόφασης της διευθύνουσας επιτροπής του άρθρου 9, αναλαμβάνονται πρόσθετες δραστηριότητες κατάρτισης και εκπαίδευσης.
3.   Πέραν των δραστηριοτήτων της παραγράφου 2 του παρόντος άρθρου, η ΕΑΑΑ ειδικότερα:
α)
στηρίζει τις σχέσεις που συνάπτονται μεταξύ των ινστιτούτων που αναφέρονται στο άρθρο 5 παράγραφος 1 και συμμετέχουν στο δίκτυο που αναφέρει η εν λόγω παράγραφος («το δίκτυο»)·
β)
διαχειρίζεται και αναπτύσσει περαιτέρω σύστημα ηλεκτρονικής μάθησης προς υποστήριξη των δραστηριοτήτων κατάρτισης και εκπαίδευσης σχετικά με την ΚΠΑΑ ή, σε εξαιρετικές περιπτώσεις, προς χρήση για αυτοτελείς δραστηριότητες κατάρτισης και εκπαίδευσης·
γ)
καταρτίζει και παράγει εκπαιδευτικό και επιμορφωτικό υλικό σε θέματα ΚΠΑΑ, αντλώντας και από ήδη υπάρχον σχετικό υλικό·
δ)
στηρίζει τον σύλλογο αποφοίτων, στον οποίο ανήκουν πρώην εκπαιδευόμενοι·
ε)
στηρίζει προγράμματα ανταλλαγών στον τομέα της ΚΠΑΑ μεταξύ ινστιτούτων κατάρτισης και εκπαίδευσης των κρατών μελών·
στ)
ενεργεί ως διαχειριστής τμήματος στην ενότητα Schoolmaster του έργου Goalkeeper και μέσω αυτής συνεισφέρει στο ετήσιο εκπαιδευτικό πρόγραμμα της Ένωσης σε θέματα ΚΠΑΑ·
ζ)
ενεργεί ως διαχειριστής του ενωσιακού συνδέσμου της πλατφόρμας CD-TXP για την ανταλλαγή ευκαιριών εκπαίδευσης σε σχέση με τον κυβερνοχώρο·
η)
στηρίζει τη διαχείριση της κατάρτισης και της εκπαίδευσης στον τομέα της πρόληψης κρίσεων και της μη στρατιωτικής διαχείρισης κρίσεων, δημιουργώντας ή διατηρώντας τις συνθήκες που είναι αναγκαίες για μια βιώσιμη ανάπτυξη, και πρωτοβουλίες στο πλαίσιο της μεταρρύθμισης του τομέα της ασφάλειας καθώς και την προώθηση της ασφάλειας στον κυβερνοχώρο και της ευαισθητοποίησης για τις υβριδικές απειλές·
θ)
οργανώνει και διεξάγει ετήσιο συνέδριο δικτύου στρατιωτικών και μη στρατιωτικών εμπειρογνωμόνων για την κατάρτιση και την εκπαίδευση στον τομέα της ΚΕΠΠΑ και της ΚΠΑΑ από ινστιτούτα κατάρτισης και εκπαίδευσης και υπουργεία των κρατών μελών, καθώς και από εξωτερικούς φορείς κατάρτισης και εκπαίδευσης, κατά περίπτωση·
ι)
διατηρεί σχέσεις με συναφείς φορείς στο πεδίο της ελευθερίας, της ασφάλειας και της δικαιοσύνης, στο πεδίο της ανάπτυξης και της συνεργασίας, καθώς και με συναφείς διεθνείς οργανισμούς·
ια)
στηρίζει την Επιτροπή για Μη Στρατιωτικές Πτυχές της Διαχείρισης Κρίσεων και την Ομάδα Μη Στρατιωτικής Κατάρτισης της ΕΕ, ασκώντας τη διοίκηση και τη διαχείριση εξόδων ταξιδιού και διαμονής που συνδέονται με τις δραστηριότητες των μη στρατιωτικών συντονιστών για την κατάρτιση·
ιβ)
λαμβάνει μέρος στις συνεδριάσεις των στρατιωτικών και μη στρατιωτικών ομάδων κατάρτισης, συνάγει απαιτήσεις μη στρατιωτικής/στρατιωτικής κατάρτισης από τα εξαγόμενα στοιχεία και λαμβάνει υπόψη τα αποτελέσματα της ανάλυσης των απαιτήσεων κατά την ετήσια διαδικασία καθορισμού προτεραιοτήτων για τις δραστηριότητες της ΕΑΑΑ και για την ανάπτυξη των προγραμμάτων σπουδών της ΕΑΑΑ· και
ιγ)
επεξεργάζεται, διατηρεί και προωθεί το τομεακό πλαίσιο επαγγελματικών προσόντων για αξιωματικούς του στρατού.
ΚΕΦΑΛΑΙΟ ΙΙ
Οργάνωση
Άρθρο 5
Δίκτυο
1.   Η ΕΑΑΑ οργανώνεται ως δίκτυο το οποίο συγκεντρώνει στρατιωτικά και μη στρατιωτικά ινστιτούτα, κολέγια, ακαδημίες, πανεπιστήμια, ιδρύματα, κέντρα αριστείας και άλλους φορείς ασφάλειας και άμυνας εντός της Ένωσης όπως ορίζονται από τα κράτη μέλη, καθώς και το Ινστιτούτο Μελετών της Ευρωπαϊκής Ένωσης για Θέματα Ασφάλειας (ΙΜΕΕΘΑ).
Η ΕΑΑΑ αποκτά στενούς δεσμούς, ιδίως με τα ακόλουθα θεσμικά όργανα και τους σχετικούς οργανισμούς της Ένωσης, αλλά όχι αποκλειστικά:
—
τον Οργανισμό της ΕΕ για την Κατάρτιση στον Τομέα της Επιβολής του Νόμου (CEPOL),
—
τον Ευρωπαϊκό Οργανισμό Συνοριοφυλακής και Ακτοφυλακής (FRONTEX),
—
τον Ευρωπαϊκό Οργανισμό Άμυνας (ΕΟΑ),
—
το Δορυφορικό Κέντρο της ΕΕ (ΔΚΕΕ), και
—
τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ).
2.   Όταν κρίνεται σκόπιμο, διεθνείς, διακυβερνητικοί, κυβερνητικοί ή μη κυβερνητικοί οργανισμοί μπορούν να αποκτούν την ιδιότητα του «συνεργαζόμενου εταίρου του δικτύου» (ΣΕΔ), ενώ οι σχετικές λεπτομέρειες αποφασίζονται από τη διευθύνουσα επιτροπή.
3.   Η ΕΑΑΑ λειτουργεί υπό τη γενική ευθύνη του Ύπατου Εκπροσώπου της Ένωσης σε θέματα εξωτερικής πολιτικής και πολιτικής ασφάλειας («ΥΕ»).
Άρθρο 6
Ρόλος του Ινστιτούτου Μελετών της Ευρωπαϊκής Ένωσης για Θέματα Ασφάλειας
1.   Το ΙΜΕΕΘΑ, που συμμετέχει στο δίκτυο της ΕΑΑΑ, συνεργάζεται με την ΕΑΑΑ διαθέτοντας την εμπειρογνωμοσύνη και τις ικανότητές του στη συλλογή γνώσεων για δραστηριότητες κατάρτισης της ΕΑΑΑ, μεταξύ άλλων μέσω δημοσιεύσεων του ΙΜΕΕΘΑ, εντός των ορίων των δικών του ικανοτήτων.
2.   Ειδικότερα, το ΙΜΕΕΘΑ παρέχει διαλέξεις που πραγματοποιούνται από αναλυτές του και συμβάλλει στην περαιτέρω ανάπτυξη του περιεχομένου ηλεκτρονικής μάθησης της ΕΑΑΑ.
3.   Το ΙΜΕΕΘΑ υποστηρίζει τον σύλλογο αποφοίτων της ΕΑΑΑ.
Άρθρο 7
Δικαιοπρακτική ικανότητα
1.   Η ΕΑΑΑ διαθέτει την απαιτούμενη δικαιοπρακτική ικανότητα προκειμένου:
α)
να εκπληρώνει τα καθήκοντα και της στόχους της·
β)
να συνάπτει τις συμβάσεις και τους διοικητικούς διακανονισμούς που απαιτούνται για τη λειτουργία της, μεταξύ άλλων για την απόσπαση προσωπικού και την πρόσληψη συμβασιούχων υπαλλήλων, να αποκτά εξοπλισμό, ιδίως εκπαιδευτικό εξοπλισμό·
γ)
να κατέχει τραπεζικούς λογαριασμούς· και
δ)
να συμμετέχει σε νομικές διαδικασίες.
2.   Κάθε υπαιτιότητα που μπορεί να προκύπτει από συμβάσεις που έχει συνάψει η ΕΑΑΑ καλύπτεται από τα κονδύλια που της διατίθενται δυνάμει των άρθρων 16 και 17.
Άρθρο 8
Δομή
Στο πλαίσιο της ΕΑΑΑ δημιουργείται η εξής δομή:
α)
η διευθύνουσα επιτροπή, η οποία είναι υπεύθυνη για τον γενικό συντονισμό και τη διεύθυνση των δραστηριοτήτων κατάρτισης και εκπαίδευσης της ΕΑΑΑ·
β)
το εκτελεστικό ακαδημαϊκό συμβούλιο («το συμβούλιο»), το οποίο διασφαλίζει την ποιότητα και τη συνοχή των δραστηριοτήτων κατάρτισης και εκπαίδευσης της ΕΑΑΑ·
γ)
ο προϊστάμενος της ΕΑΑΑ ( «ο προϊστάμενος»), ο μοναδικός νόμιμος εκπρόσωπος της ΕΑΑΑ, ο οποίος είναι υπεύθυνος για την οικονομική και διοικητική διαχείριση της ΕΑΑΑ και την παροχή συμβουλών στη διευθύνουσα επιτροπή και το εκτελεστικό ακαδημαϊκό συμβούλιο όσον αφορά την οργάνωση και τη διαχείριση των δραστηριοτήτων της ΕΑΑΑ·
δ)
η γραμματεία της ΕΑΑΑ («η γραμματεία»), που επικουρεί τον προϊστάμενο της ΕΑΑΑ στην εκπλήρωση των καθηκόντων του, και ειδικότερα στην παροχή βοήθειας στο εκτελεστικό ακαδημαϊκό συμβούλιο, με σκοπό να διασφαλιστούν η γενική ποιότητα και η συνοχή των δραστηριοτήτων κατάρτισης και εκπαίδευσης της ΕΑΑΑ.
Άρθρο 9
Διευθύνουσα επιτροπή
1.   Η διευθύνουσα επιτροπή περιλαμβάνει έναν εκπρόσωπο διορισμένο από κάθε κράτος μέλος και είναι το αποφασιστικό όργανο της ΕΑΑΑ. Κάθε μέλος της επιτροπής μπορεί να εκπροσωπείται ή να συνοδεύεται από αναπληρωτή.
2.   Στις συνεδριάσεις της διευθύνουσας επιτροπής, τα μέλη της μπορούν να συνοδεύονται από εμπειρογνώμονες.
3.   Πρόεδρος της διευθύνουσας επιτροπής αναλαμβάνει ένας εκπρόσωπος του ΥΕ με κατάλληλη εμπειρία. Συνέρχεται τουλάχιστον τέσσερις φορές τον χρόνο.
4   Αντιπρόσωποι χωρών που προσχωρούν στην Ένωση μπορούν να παρίστανται στις συνεδριάσεις της διευθύνουσας επιτροπής ως ενεργοί παρατηρητές.
5.   Στις συνεδριάσεις της διευθύνουσας επιτροπής συμμετέχουν, χωρίς δικαίωμα ψήφου, ο προϊστάμενος, άλλα μέλη του προσωπικού της, ο πρόεδρος του εκτελεστικού ακαδημαϊκού συμβουλίου και, όπου απαιτείται, οι πρόεδροι των διάφορων συνθέσεών της καθώς και εκπρόσωπος της Επιτροπής και άλλων οργάνων της Ένωσης, περιλαμβανομένης της ΕΥΕΔ).
6.   Τα καθήκοντα της διευθύνουσας επιτροπής είναι:
α)
να εγκρίνει και να επανεξετάζει τακτικά τις δραστηριότητες κατάρτισης και εκπαίδευσης της ΕΑΑΑ, αντανακλώντας τις συμφωνημένες απαιτήσεις κατάρτισης και εκπαίδευσης στην ΚΠΑΑ·
β)
να εγκρίνει το ετήσιο ακαδημαϊκό πρόγραμμα της ΕΑΑΑ·
γ)
να επιλέγει και να ιεραρχεί τις δραστηριότητες κατάρτισης και εκπαίδευσης που πρόκειται να πραγματοποιήσει η ΕΑΑΑ, λαμβάνοντας υπόψη τους πόρους που διατίθενται στην ΕΑΑΑ και τις καθορισμένες απαιτήσεις κατάρτισης και εκπαίδευσης·
δ)
να επιλέγει το κράτος μέλος (ή τα κράτη μέλη) που θα φιλοξενεί(-ούν) τις δραστηριότητες κατάρτισης και εκπαίδευσης της ΕΑΑΑ και τα ιδρύματα που θα τις φέρουν εις πέρας·
ε)
να αποφασίζει το άνοιγμα συγκεκριμένων δραστηριοτήτων κατάρτισης και εκπαίδευσης της ΕΑΑΑ στη συμμετοχή τρίτων χωρών εντός του γενικού πολιτικού πλαισίου της Επιτροπής Πολιτικής και Ασφάλειας·
στ)
να εγκρίνει τη διδακτέα ύλη για το σύνολο των δραστηριοτήτων κατάρτισης και εκπαίδευσης της ΕΑΑΑ·
ζ)
να λαμβάνει υπόψη τις εκθέσεις αξιολόγησης των μαθημάτων·
η)
να λαμβάνει υπόψη τη γενική ετήσια έκθεση για τις δραστηριότητες κατάρτισης και εκπαίδευσης της ΕΑΑΑ και να εγκρίνει τις συστάσεις που διατυπώνονται σε αυτή, οι οποίες θα διαβιβάζονται στα αρμόδια όργανα του Συμβουλίου·
θ)
να παρέχει γενική καθοδήγηση στο εκτελεστικό ακαδημαϊκό συμβούλιο κατά την εκτέλεση του έργου του·
ι)
να διορίζει τους προέδρους του εκτελεστικού ακαδημαϊκού συμβουλίου και των διάφορων συνθέσεών του·
ια)
να λαμβάνει τις απαραίτητες αποφάσεις όσον αφορά τη λειτουργία της ΕΑΑΑ, εφόσον για αυτές δεν είναι αρμόδια άλλα όργανα·
ιβ)
να εγκρίνει τον ετήσιο προϋπολογισμό και κάθε διορθωτικό προϋπολογισμό, κατόπιν προτάσεων του προϊσταμένου·
ιγ)
να εγκρίνει τους ετήσιους λογαριασμούς και να απαλλάσσει τον προϊστάμενο·
ιδ)
να εγκρίνει επιπρόσθετους κανόνες που ισχύουν για τις δαπάνες που διαχειρίζεται η ΕΑΑΑ·
ιε)
να εγκρίνει κάθε χρηματοδοτική συμφωνία ή/και τεχνικό διακανονισμό με την Επιτροπή, την ΕΥΕΔ, με θεσμικά όργανα ή κράτη μέλη της Ένωσης σχετικά με τη χρηματοδότηση ή/και την εκτέλεση των δαπανών της ΕΑΑΑ·
ιστ)
να συμβάλλει στη διαδικασία επιλογής προϊσταμένου κατά το άρθρο 11 παράγραφος 3·
ιζ)
να αξιολογεί τον προϊστάμενο ως προς τη εκτέλεση των καθηκόντων του ενόψει της ενδεχόμενης παράτασης της θητείας του όπως αναφέρεται στο άρθρο 11 παράγραφος 4.
7.   Η διευθύνουσα επιτροπή εγκρίνει τον εσωτερικό της κανονισμό.
8.   Εκτός από την περίπτωση του άρθρου 2 παράγραφος 6 των δημοσιονομικών κανόνων που εφαρμόζονται στις δαπάνες που χρηματοδοτούνται από την ΕΑΑΑ και στη χρηματοδότηση των δαπανών της ΕΑΑΑ, οι οποίοι καθορίζονται στο παράρτημα της παρούσας απόφασης (οι «δημοσιονομικοί κανόνες»), η διευθύνουσα επιτροπή αποφασίζει με ειδική πλειοψηφία, κατά τα οριζόμενα στο άρθρο 16 παράγραφος 4 της ΣΕΕ.
Άρθρο 10
Εκτελεστικό ακαδημαϊκό συμβούλιο
1.   Το συμβούλιο απαρτίζεται από ανώτατους εκπροσώπους όσων στρατιωτικών και μη στρατιωτικών ινστιτούτων και λοιπών φορέων ορίζονται από τα κράτη μέλη για την υποστήριξη της υλοποίησης των δραστηριοτήτων κατάρτισης και εκπαίδευσης της ΕΑΑΑ, και τον διευθυντή του ΙΜΕΕΘΑ ή εκπρόσωπο του διευθυντή.
2.   Ο πρόεδρος του εκτελεστικού ακαδημαϊκού συμβουλίου διορίζεται από τη διευθύνουσα επιτροπή μεταξύ των μελών του.
3.   Εκπρόσωποι της Επιτροπής και της ΕΥΕΔ καλούνται να παρίστανται στις συνεδριάσεις του εκτελεστικού ακαδημαϊκού συμβουλίου.
4.   Ανώτεροι εκπρόσωποι των συνεργαζόμενων εταίρων του δικτύου καλούνται να παρίστανται στις συνεδριάσεις του εκτελεστικού ακαδημαϊκού συμβουλίου ως ενεργοί παρατηρητές.
5.   Είναι δυνατό να κληθούν επίσης ως παρατηρητές στις συνεδριάσεις του συμβουλίου εμπειρογνώμονες από τον ακαδημαϊκό χώρο και ανώτατοι αξιωματούχοι ενωσιακών και εθνικών φορέων. Όταν κρίνεται σκόπιμο και ανάλογα με την περίπτωση, είναι δυνατό να καλούνται να συμμετάσχουν στις συνεδριάσεις του συμβουλίου ακαδημαϊκοί εμπειρογνώμονες και ανώτεροι υπάλληλοι, οι οποίοι είναι εκπρόσωποι ινστιτούτων που δεν είναι μέλη του δικτύου.
6.   Τα καθήκοντα του εκτελεστικού ακαδημαϊκού συμβουλίου είναι:
α)
να παρέχει συμβουλές και να διατυπώνει συστάσεις σε ακαδημαϊκά θέματα προς τη διευθύνουσα επιτροπή·
β)
να εφαρμόζει, μέσω του δικτύου της ΕΑΑΑ, το συμφωνημένο ετήσιο ακαδημαϊκό πρόγραμμα·
γ)
να επιβλέπει το σύστημα ηλεκτρονικής μάθησης·
δ)
να καταρτίζει τη διδακτέα ύλη για όλες τις δραστηριότητες κατάρτισης και εκπαίδευσης της ΕΑΑΑ·
ε)
να διασφαλίζει τον γενικό συντονισμό των δραστηριοτήτων κατάρτισης και εκπαίδευσης της ΕΑΑΑ μεταξύ όλων των ινστιτούτων·
στ)
να επανεξετάζει το επίπεδο των δραστηριοτήτων κατάρτισης και εκπαίδευσης που υλοποιήθηκαν κατά το προηγούμενο ακαδημαϊκό έτος·
ζ)
να υποβάλλει στη διευθύνουσα επιτροπή προτάσεις για τις δραστηριότητες κατάρτισης και εκπαίδευσης του επόμενου ακαδημαϊκού έτους·
η)
να διασφαλίζει τη συστηματική αξιολόγηση του συνόλου των δραστηριοτήτων κατάρτισης και εκπαίδευσης της ΕΑΑΑ και να εγκρίνει τις εκθέσεις αξιολόγησης των μαθημάτων·
θ)
να συμβάλλει στην κατάρτιση του σχεδίου της γενικής ετήσιας έκθεσης για τις δραστηριότητες της ΕΑΑΑ·
ι)
να υποστηρίζει την εφαρμογή της ευρωπαϊκής πρωτοβουλίας για την ανταλλαγή νέων αξιωματικών, εμπνευσμένης από το πρόγραμμα Erasmus.
7.   Για την εκτέλεση των καθηκόντων του, το εκτελεστικό ακαδημαϊκό συμβούλιο μπορεί να συνεδριάζει υπό διάφορες εξειδικευμένες κατά έργο συνθέσεις. Το εκτελεστικό ακαδημαϊκό συμβούλιο καταρτίζει τους κανόνες και τις ρυθμίσεις που διέπουν τη δημιουργία και τη λειτουργία των ανωτέρω συνθέσεων, οι οποίοι συμφωνούνται από τη διευθύνουσα επιτροπή. Κάθε σύνθεση υποβάλλει έκθεση των δραστηριοτήτων της στο σύνολο του εκτελεστικού ακαδημαϊκού συμβουλίου τουλάχιστον μία φορά ανά έτος, μετά την οποία η θητεία της μπορεί να παραταθεί.
8.   Τα μέλη της γραμματείας υποστηρίζουν και επικουρούν το εκτελεστικό ακαδημαϊκό συμβούλιο και κάθε μία από τις συνθέσεις του. Τα εν λόγω μέλη παρίστανται στις συνεδριάσεις χωρίς δικαίωμα ψήφου. Ελλείψει άλλου υποψηφίου, ένα μέλος μπορεί ταυτοχρόνως να προεδρεύει των συνεδριάσεων.
9.   Ο εσωτερικός κανονισμός του εκτελεστικού ακαδημαϊκού συμβουλίου και της κάθε σύνθεσής του θεσπίζεται από τη διευθύνουσα επιτροπή.
Άρθρο 11
Προϊστάμενος της ΕΑΑΑ
1.   Ο προϊστάμενος:
α)
είναι αρμόδιος για της δραστηριότητες της ΕΑΑΑ·
β)
είναι ο μοναδικός νόμιμος εκπρόσωπός της ΕΑΑΑ·
γ)
είναι υπεύθυνος για την οικονομική και διοικητική διαχείριση της ΕΑΑΑ·
δ)
παρέχει συμβουλές στη διευθύνουσα επιτροπή και το εκτελεστικό ακαδημαϊκό συμβούλιο και υποστηρίζει το έργο τους· και
ε)
ενεργεί ως εκπρόσωπος της ΕΑΑΑ όσον αφορά τις δραστηριότητες κατάρτισης και εκπαίδευσης εντός και εκτός του δικτύου.
2.   Οι υποψήφιοι για τη θέση του προϊσταμένου είναι πρόσωπα με αναγνωρισμένη μακρόχρονη τεχνογνωσία και πείρα στον τομέα της κατάρτισης και της εκπαίδευσης. Τα κράτη μέλη δύνανται να προτείνουν υποψηφίους για τη θέση του προϊσταμένου. Το προσωπικό των θεσμικών οργάνων της Ένωσης και της ΕΥΕΔ μπορούν να υποβάλουν αίτηση για τη θέση αυτή κατά τους εφαρμοστέους κανόνες.
3.   Η διαδικασία προεπιλογής διεξάγεται υπό την ευθύνη του ΥΕ. Η επιτροπή προεπιλογής απαρτίζεται από τρεις εκπροσώπους της ΕΥΕΔ. Προεδρεύεται από τον πρόεδρο της διευθύνουσας επιτροπής. Με βάση τα αποτελέσματα της προεπιλογής, ο ΥΕ υποβάλλει στην εν λόγω επιτροπή σύσταση με περιορισμένο κατάλογο από τρεις τουλάχιστον υποψηφίους, που συντάσσεται με τη σειρά προτίμησης της επιτροπής προεπιλογής. Τουλάχιστον οι μισοί επικρατέστεροι υποψήφιοι του καταλόγου θα πρέπει να προέρχονται από τα κράτη μέλη. Κατά τη διαδικασία επιλογής, οι υποψήφιοι παρουσιάζουν στην εν λόγω επιτροπή το όραμά τους για την ΕΑΑΑ και, στη συνέχεια, τα κράτη μέλη καλούνται να βαθμολογήσουν τους υποψηφίους με γραπτή μυστική ψηφοφορία. Ο προϊστάμενος ορίζεται από τον ΥΕ ως μέλος του προσωπικού της ΕΥΕΔ για περίοδο που δεν υπερβαίνει τα τρία έτη.
4.   Πριν το τέλος της περιόδου που αναφέρεται στην παράγραφο 3, η διευθύνουσα επιτροπή αξιολογεί τον προϊστάμενο ως προς τη εκτέλεση των καθηκόντων του, ιδίως με μέτρο τους στόχους που έχουν τεθεί στο όραμα που παρουσίασε κατά τη διαδικασία επιλογής. Με βάση την αξιολόγηση αυτή, η εν λόγω επιτροπή προτείνει είτε να παραταθεί η θητεία του νυν προϊσταμένου, είτε να κινηθεί νέα διαδικασία για την επιλογή νέου. Στη δεύτερη περίπτωση, ο εν ενεργεία προϊστάμενος δεν μπορεί να υποβάλει υποψηφιότητα για τη θέση αυτή. Σε περίπτωση παράτασης, η συνολική διάρκεια της θητείας του προϊσταμένου δεν υπερβαίνει τα πέντε έτη.
5.   Ειδικότερα, τα καθήκοντα του προϊσταμένου είναι:
α)
προβαίνει σε όλες τις απαραίτητες ενέργειες, περιλαμβανομένης της έγκρισης εσωτερικών διοικητικών εγκυκλίων και της δημοσίευσης ανακοινώσεων, ώστε να διασφαλίζεται η αποτελεσματική ροή του εκπαιδευτικού έργου της ΕΑΑΑ·
β)
εκπονεί το προσχέδιο της ετήσιας έκθεσης και του προγράμματος εργασίας της ΕΑΑΑ, τα οποία υποβάλλονται στη διευθύνουσα επιτροπή με βάση τις προτάσεις που υποβάλλει το εκτελεστικό ακαδημαϊκό συμβούλιο·
γ)
συντονίζει την εφαρμογή του προγράμματος εργασίας της ΕΑΑΑ·
δ)
διατηρεί επαφές με τις αρμόδιες αρχές των κρατών μελών·
ε)
διατηρεί επαφές με τους αρμόδιους εξωτερικούς φορείς κατάρτισης και εκπαίδευσης στον τομέα της ΚΕΠΠΑ και της ΚΠΑΑ·
στ)
όπου απαιτείται, συνάπτει τεχνικούς διακανονισμούς που αφορούν τις δραστηριότητες κατάρτισης και εκπαίδευσης της ΕΑΑΑ με τις αρμόδιες αρχές και τους φορείς κατάρτισης και εκπαίδευσης στον τομέα της ΚΕΠΠΑ και της ΚΠΑΑ·
ζ)
εκτελεί κάθε άλλο καθήκον που του αναθέτει η διευθύνουσα επιτροπή.
6.   Ο προϊστάμενος είναι υπεύθυνος για την οικονομική και διοικητική διαχείριση της ΕΑΑΑ και, ειδικότερα:
α)
συντάσσει και υποβάλλει στη διευθύνουσα επιτροπή το σχέδιο προϋπολογισμού·
β)
εκδίδει τους προϋπολογισμούς μετά την έγκρισή τους από τη διευθύνουσα επιτροπή·
γ)
είναι ο διατάκτης για τον προϋπολογισμό της ΕΑΑΑ·
δ)
ανοίγει έναν ή περισσότερους τραπεζικούς λογαριασμούς για την ΕΑΑΑ·
ε)
διαπραγματεύεται, υποβάλλει στη διευθύνουσα επιτροπή και συνάπτει χρηματοδοτικές συμφωνίες ή/και τεχνικές συμφωνίες με την Επιτροπή, την ΕΥΕΔ ή τα κράτη μέλη για τη χρηματοδότηση ή/και την εκτέλεση των δαπανών της ΕΑΑΑ·
στ)
επιλέγει το προσωπικό της γραμματείας, επικουρούμενος από επιτροπή επιλογής·
ζ)
διαπραγματεύεται και υπογράφει για την ΕΑΑΑ κάθε ανταλλαγή επιστολών για την απόσπαση προσωπικού της γραμματείας στην ΕΑΑΑ·
η)
διαπραγματεύεται και υπογράφει για την ΕΑΑΑ κάθε σύμβαση εργασίας για υπαλλήλους που αμείβονται από τον προϋπολογισμό της ΕΑΑΑ·
θ)
γενικά, εκπροσωπεί την ΕΑΑΑ σε όλες τις νομικές πράξεις με οικονομικές επιπτώσεις·
ι)
υποβάλλει στη διευθύνουσα επιτροπή τους ετήσιους λογαριασμούς της ΕΑΑΑ.
7.   Ο προϊστάμενος λογοδοτεί στη διευθύνουσα επιτροπή για τις δραστηριότητές του.
Άρθρο 12
Γραμματεία ΕΑΑΑ
1.   Η γραμματεία επικουρεί τον προϊστάμενο στην εκπλήρωση των καθηκόντων του.
2.   Η γραμματεία παρέχει στήριξη στη διευθύνουσα επιτροπή, το εκτελεστικό ακαδημαϊκό συμβούλιο υπό τις διάφορες συνθέσεις του και τα διάφορα όργανα κατά τη διαχείριση, τον συντονισμό και την οργάνωση των δραστηριοτήτων κατάρτισης και εκπαίδευσης της ΕΑΑΑ.
3.   Η γραμματεία υποστηρίζει και επικουρεί το εκτελεστικό ακαδημαϊκό συμβούλιο διασφαλίζοντας τόσο τη συνολική ποιότητα και συνοχή των δραστηριοτήτων κατάρτισης και εκπαίδευσης της ΕΑΑΑ όσο και την εναρμόνισή τους με τις εξελίξεις στην πολιτική της Ένωσης. Ειδικότερα, συμβάλλουν στο να διασφαλιστεί ότι όλα τα στάδια της πραγματοποίησης μιας δραστηριότητας κατάρτισης και εκπαίδευσης, από την κατάρτιση της διδακτέας ύλης και του περιεχομένου έως τη μεθοδολογική προσέγγιση, ανταποκρίνονται σε όσο το δυνατό πιο υψηλά πρότυπα.
4.   Κάθε ινστιτούτο που ανήκει στο δίκτυο της ΕΑΑΑ ορίζει σημείο επαφής με τη γραμματεία προκειμένου να αντιμετωπίζονται τα οργανωτικά και διοικητικά ζητήματα που σχετίζονται με την οργάνωση των δραστηριοτήτων κατάρτισης και εκπαίδευσης της ΕΑΑΑ.
5.   Η γραμματεία συνεργάζεται στενά με την Επιτροπή και την ΕΥΕΔ.
Άρθρο 13
Προσωπικό της ΕΑΑΑ
1.   Το προσωπικό της ΕΑΑΑ απαρτίζεται από:
α)
προσωπικό αποσπασμένο στην ΕΑΑΑ από τα θεσμικά όργανα της Ένωσης, την ΕΥΕΔ και ενωσιακούς οργανισμούς·
β)
εθνικούς εμπειρογνώμονες αποσπασμένους στην ΕΑΑΑ από τα κράτη μέλη·
γ)
συμβασιούχους, όταν δεν έχει διοριστεί εθνικός εμπειρογνώμονας και κατόπιν έγκρισης από τη διευθύνουσα επιτροπή.
2.   Η ΕΑΑΑ μπορεί να δέχεται ασκουμένους και επιστημονικούς συνεργάτες.
3.   Ο αριθμός των υπαλλήλων της ΕΑΑΑ αποφασίζεται από τη διευθύνουσα επιτροπή μαζί με τον προϋπολογισμό του επόμενου έτους και συνδέεται σαφώς με το πλήθος των δραστηριοτήτων κατάρτισης και εκπαίδευσης της ΕΑΑΑ και τα λοιπά καθήκοντά της, όπως ορίζονται στο άρθρο 4.
4.   Η απόφαση του ΥΕ για τον καθορισμό του καθεστώτος που εφαρμόζεται στους εθνικούς εμπειρογνώμονες αποσπασμένους στην ΕΥΕΔ ισχύει κατ’ αναλογία και για εθνικούς εμπειρογνώμονες αποσπασμένους στην ΕΑΑΑ από τα κράτη μέλη. Ο κανονισμός υπηρεσιακής κατάστασης των υπαλλήλων της Ευρωπαϊκής Ένωσης και το καθεστώς που εφαρμόζεται στο λοιπό προσωπικό της Ευρωπαϊκής Ένωσης (6) ισχύουν για το προσωπικό που αποσπάται στην ΕΑΑΑ από θεσμικά όργανα της Ένωσης· σε αυτό περιλαμβάνονται και συμβασιούχοι που αμείβονται από τον προϋπολογισμό της ΕΑΑΑ.
5.   Η διευθύνουσα επιτροπή, ενεργώντας κατόπιν πρότασης του ΥΕ, ορίζει, εφόσον απαιτείται, τους όρους που ισχύουν για τους ασκουμένους και τους επιστημονικούς συνεργάτες.
6.   Το προσωπικό της ΕΑΑΑ δεν μπορεί να συνάπτει συμβάσεις ή να αναλαμβάνει οποιουδήποτε είδους οικονομικές υποχρεώσεις εξ ονόματος της ΕΑΑΑ χωρίς προηγούμενη έγγραφη άδεια του προϊσταμένου.
ΚΕΦΑΛΑΙΟ III
Δημοσιονομικά
Άρθρο 14
Συνεισφορές σε είδος σε δραστηριότητες κατάρτισης και εκπαίδευσης
1.   Κάθε κράτος μέλος, θεσμικό όργανο της Ένωσης, οργανισμός και ινστιτούτο της Ένωσης και η ΕΥΕΔ επιβαρύνονται με όλα τα έξοδα συμμετοχής τους στην ΕΑΑΑ, στα οποία περιλαμβάνονται οι μισθοί, τα επιδόματα, τα έξοδα ταξιδίου και διαμονής, καθώς και με τα έξοδα που σχετίζονται με την οργανωτική και διοικητική υποστήριξη των δραστηριοτήτων κατάρτισης και εκπαίδευσης της ΕΑΑΑ.
2.   Όσοι/-ες συμμετέχουν σε δραστηριότητες κατάρτισης και εκπαίδευσης της ΕΑΑΑ επιβαρύνονται με όλα τα έξοδα συμμετοχής τους.
Άρθρο 15
Στήριξη από την ΕΥΕΔ
1.   Η ΕΥΕΔ επιβαρύνεται με τα έξοδα που προκύπτουν από τη φιλοξενία του προϊστάμενου και της γραμματείας εντός των εγκαταστάσεών της, περιλαμβανομένων των εξόδων των σχετικών με τεχνολογίες της πληροφορίας, από την απόσπαση του προϊστάμενου και από την απόσπαση ενός βοηθού στη γραμματεία.
2.   Η ΕΥΕΔ παρέχει στην ΕΑΑΑ την απαιτούμενη διοικητική στήριξη προκειμένου να προσλαμβάνει και να διαχειρίζεται το προσωπικό της και να εκτελεί τον προϋπολογισμό της.
Άρθρο 16
Συνεισφορά από τον γενικό προϋπολογισμό της Ευρωπαϊκής Ένωσης
1.   Η ΕΑΑΑ λαμβάνει ετήσια ή πολυετή συνεισφορά από τον γενικό προϋπολογισμό της Ευρωπαϊκής Ένωσης. Η συνεισφορά αυτή μπορεί να καλύπτει κυρίως έξοδα προς στήριξη δραστηριοτήτων κατάρτισης και εκπαίδευσης και έξοδα εθνικών εμπειρογνωμόνων που αποσπώνται από τα κράτη μέλη στην ΕΑΑΑ, καθώς και έξοδα για έναν το πολύ συμβασιούχο υπάλληλο.
2.   Το ποσό δημοσιονομικής αναφοράς που προορίζεται για την κάλυψη των δαπανών της ΕΑΑΑ για την περίοδο από την 1η Ιανουαρίου 2021 έως τις 31 Δεκεμβρίου 2021 είναι 2 055 156 EUR.
Το ποσό δημοσιονομικής αναφοράς που προορίζεται για την κάλυψη των δαπανών της ΕΑΑΑ σε μεταγενέστερες περιόδους καθορίζεται από το Συμβούλιο.
3.   Μετά την απόφαση του Συμβουλίου της παραγράφου 2, ο προϊστάμενος διαπραγματεύεται χρηματοδοτική συμφωνία με την Επιτροπή.
Άρθρο 17
Εθελούσιες συνεισφορές
1.   Για τη χρηματοδότηση ειδικών δραστηριοτήτων, η ΕΑΑΑ μπορεί να λαμβάνει και να διαχειρίζεται εθελούσιες συνεισφορές από τα κράτη μέλη και τα ινστιτούτα ή άλλους χρηματοδότες. Οι συνεισφορές αυτές διατίθενται για συγκεκριμένους σκοπούς από την ΕΑΑΑ.
2.   Ο προϊστάμενος διαπραγματεύεται τους τεχνικούς διακανονισμούς για τις συνεισφορές της παραγράφου 1.
Άρθρο 18
Υλοποίηση έργων
1.   Η ΕΑΑΑ μπορεί να υποβάλλει αιτήσεις για ερευνητικά και άλλα έργα στον τομέα της ΚΕΠΠΑ. Η ΕΑΑΑ μπορεί να ενεργεί ως συντονιστής του έργου ή ως μέλος αυτού. Ο προϊστάμενος μπορεί να συμμετέχει στη «συμβουλευτική ομάδα» ενός τέτοιου έργου. O προϊστάμενος μπορεί να αναθέτει το καθήκον αυτό σε έναν από τους προέδρους των συνθέσεων του εκτελεστικού ακαδημαϊκού συμβουλίου ή σε ένα μέλος της γραμματείας.
2.   Η συνεισφορά των έργων αυτών πρέπει να καθίσταται εμφανής στον διορθωτικό προϋπολογισμό της ΕΑΑΑ και να χρησιμοποιείται σύμφωνα με τα καθήκοντα και τους στόχους της ΕΑΑΑ.
Άρθρο 19
Δημοσιονομικοί κανόνες
Οι δημοσιονομικοί κανόνες ισχύουν για τις δαπάνες που καλύπτονται από την ΕΑΑΑ και τη χρηματοδότηση των δαπανών αυτών.
ΚΕΦΑΛΑΙΟ IV
Διάφορες διατάξεις
Άρθρο 20
Συμμετοχή σε δραστηριότητες κατάρτισης και εκπαίδευσης της ΕΑΑΑ
1.   Όλες οι δραστηριότητες κατάρτισης και εκπαίδευσης της ΕΑΑΑ είναι ανοιχτές στους πολίτες όλων των κρατών μελών και των προσχωρούντων κρατών. Τα ινστιτούτα που τις διοργανώνουν και τις διεξάγουν μεριμνούν ώστε η αρχή αυτή να εφαρμόζεται χωρίς καμία εξαίρεση.
2.   Η συμμετοχή στις δραστηριότητες κατάρτισης και εκπαίδευσης της ΕΑΑΑ επιτρέπεται επίσης, καταρχήν, σε πολίτες χωρών υποψήφιων προς προσχώρηση στην Ένωση και, όπου απαιτείται, λοιπών τρίτων κρατών και οργανισμών, ιδίως για τις δραστηριότητες κατάρτισης και εκπαίδευσης που αναφέρονται στο άρθρο 4 παράγραφος 2 στοιχείο δ).
3.   Οι συμμετέχοντες είναι πολιτικό, διπλωματικό, αστυνομικό ή στρατιωτικό προσωπικό το οποίο ασχολείται με πτυχές του πεδίου της ΚΠΑΑ και της ΚΕΠΠΑ, και εμπειρογνώμονες που αναλαμβάνουν δράση στις αποστολές ή τις επιχειρήσεις της ΚΠΑΑ.
Είναι δυνατό να κληθούν να συμμετάσχουν σε δραστηριότητες κατάρτισης και εκπαίδευσης της ΕΑΑΑ, μεταξύ άλλων, εκπρόσωποι διεθνών οργανισμών, μη κυβερνητικών οργανώσεων, ακαδημαϊκών ιδρυμάτων και μέσων ενημέρωσης, καθώς και μέλη της επιχειρηματικής κοινότητας.
4.   Κάθε συμμετέχων που ολοκληρώνει κύκλο μαθημάτων της ΕΑΑΑ λαμβάνει πιστοποιητικό υπογεγραμμένο από τον ΥΕ. Οι λεπτομέρειες του πιστοποιητικού επανεξετάζονται από τη διευθύνουσα επιτροπή. Το πιστοποιητικό αναγνωρίζεται από τα κράτη μέλη και τα θεσμικά όργανα της Ένωσης.
Άρθρο 21
Συνεργασία
Η ΕΑΑΑ συνεργάζεται με διεθνείς οργανισμούς και άλλους σχετικούς φορείς, όπως εθνικά ινστιτούτα κατάρτισης και εκπαίδευσης τρίτων χωρών, και αντλεί διδάγματα από την εμπειρία τους, και ιδίως όχι όμως αποκλειστικά, με εκείνα που αναφέρονται στο άρθρο 5 παράγραφος 2.
Άρθρο 22
Κανονισμοί ασφάλειας
Η απόφαση 2013/488/ΕΕ του Συμβουλίου (7) εφαρμόζεται στην ΕΑΑΑ.
ΚΕΦΑΛΑΙΟ V
Τελικές διατάξεις
Άρθρο 23
Συνέχεια
Οι κανόνες και οι κανονισμοί που θεσπίστηκαν για την εφαρμογή της απόφασης (ΚΕΠΠΑ) 2016/2382 εξακολουθούν να ισχύουν για την εφαρμογή της παρούσας απόφασης, εφόσον συνάδουν με την παρούσα απόφαση και έως ότου τροποποιηθούν ή καταργηθούν.
Άρθρο 24
Κατάργηση
Η απόφαση (ΚΕΠΠΑ) 2016/2382 καταργείται.
Άρθρο 25
Επανεξέταση
1.   Το αργότερο έως τις 20 Οκτωβρίου 2024, ο προϊστάμενος προβαίνει σε επανεξέταση των δραστηριοτήτων κατάρτισης και εκπαίδευσης, κατά την οποία διαβουλεύεται με όλους τους ενδιαφερόμενους φορείς.
2.   Η επανεξέταση υποβάλλεται στη διευθύνουσα επιτροπή.
Άρθρο 26
Έναρξη ισχύος
Η παρούσα απόφαση αρχίζει να ισχύει την ημερομηνία της έκδοσής της.
Άρθρο 27
Δημοσίευση
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Λουξεμβούργο, 19 Οκτωβρίου 2020.
Για το Συμβούλιο
Η Πρόεδρος
J. KLOECKNER
(1)  Κοινή δράση 2005/575/ΚΕΠΠΑ του Συμβουλίου, της 18ης Ιουλίου 2005, για την ίδρυση Ευρωπαϊκής Ακαδημίας Ασφάλειας και Άμυνας (ΕΑΑΑ) (ΕΕ L 194 της 26.7.2005, σ. 15).
(2)  Κοινή δράση 2008/550/ΚΕΠΠΑ του Συμβουλίου, της 23ης Ιουνίου 2008, για την ίδρυση Ευρωπαϊκής Ακαδημίας Ασφάλειας και Άμυνας (ΕΑΑΑ) και την κατάργηση της κοινής δράσης 2005/575/ΚΕΠΠΑ (ΕΕ L 176 της 4.7.2008, σ. 20).
(3)  Απόφαση 2013/189/ΚΕΠΠΑ του Συμβουλίου, της 22ας Απριλίου 2013, για την ίδρυση Ευρωπαϊκής Ακαδημίας Ασφάλειας και Άμυνας (ΕΑΑΑ) και την κατάργηση της κοινής δράσης 2008/550/ΚΕΠΠΑ (ΕΕ L 112 της 24.4.2013, σ. 22).
(4)  Απόφαση (ΚΕΠΠΑ) 2016/2382 του Συμβουλίου, της 21ης Δεκεμβρίου 2016, για την ίδρυση Ευρωπαϊκής Ακαδημίας Ασφάλειας και Άμυνας (ΕΑΑΑ) και την κατάργηση της απόφασης 2013/189/ΚΕΠΠΑ (ΕΕ L 352 της 23.12.2016, σ. 60).
(5)  Απόφαση 2010/427/ΕΕ του Συμβουλίου, της 26ης Ιουλίου 2010, για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (ΕΕ L 201 της 3.8.2010, σ. 30).
(6)  Κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου, της 29ης Φεβρουαρίου 1968, περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων και περί θεσπίσεως ειδικών μέτρων προσωρινώς εφαρμοστέων στους υπαλλήλους της Επιτροπής (ΕΕ L 56 της 4.3.1968, σ. 1).
(7)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφάλειας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).
ΠΑΡΑΡΤΗΜΑ
ΔΗΜΟΣΙΟΝΟΜΙΚΟΙ ΚΑΝΟΝΕΣ ΠΟΥ ΕΦΑΡΜΟΖΟΝΤΑΙ ΣΤΙΣ ΔΑΠΑΝΕΣ ΠΟΥ ΧΡΗΜΑΤΟΔΟΤΟΥΝΤΑΙ ΑΠΟ ΤΗΝ ΕΑΑΑ ΚΑΙ ΣΤΗ ΧΡΗΜΑΤΟΔΟΤΗΣΗ ΤΩΝ ΔΑΠΑΝΩΝ ΤΗΣ
Άρθρο 1
Δημοσιονομικές αρχές
1.   Ο προϋπολογισμός της ΕΑΑΑ, εκφρασμένος σε ευρώ, είναι η πράξη που προβλέπει και εγκρίνει, για κάθε οικονομικό έτος, το σύνολο των εσόδων και εξόδων της ΕΑΑΑ, τα οποία χρηματοδοτεί η ΕΑΑΑ.
2.   Ο προϋπολογισμός είναι ισοσκελισμένος.
3.   Δεν μπορούν να εκτελεστούν έσοδα ή έξοδα χρηματοδοτούμενα από την ΕΑΑΑ εάν δεν εγγραφούν σε γραμμή του προϋπολογισμού της ΕΑΑΑ.
Άρθρο 2
Έγκριση προϋπολογισμών
1.   Κάθε έτος, ο προϊστάμενος καταρτίζει το σχέδιο προϋπολογισμού για το επόμενο οικονομικό έτος, το οποίο αρχίζει την 1η Ιανουαρίου και λήγει την 31η Δεκεμβρίου του ίδιου έτους. Το σχέδιο προϋπολογισμού περιλαμβάνει τις πιστώσεις που θεωρούνται απαραίτητες για την κάλυψη των δαπανών που χρηματοδοτεί η ΕΑΑΑ κατά τη διάρκεια της συγκεκριμένης περιόδου, παράλληλα με μια πρόβλεψη των εσόδων με τα οποία αναμένεται να καλυφθούν οι δαπάνες αυτές.
2.   Οι πιστώσεις κατηγοριοποιούνται κατά το δέον, ανά είδος ή σκοπό, σε κεφάλαια και άρθρα. Το σχέδιο περιλαμβάνει λεπτομερείς παρατηρήσεις κατά άρθρο.
3.   Τα έσοδα συνίστανται σε εθελούσιες συνεισφορές των κρατών μελών ή άλλων χρηματοδοτών καθώς και στην ετήσια συνεισφορά από τον γενικό προϋπολογισμό της Ευρωπαϊκής Ένωσης.
4.   Ο προϊστάμενος υποβάλλει λεπτομερή έκθεση για τον προϋπολογισμό του προηγούμενου οικονομικού έτους έως την 31η Μαρτίου. Ο προϊστάμενος προτείνει στη διευθύνουσα επιτροπή το σχέδιο προϋπολογισμού για το επόμενο οικονομικό έτος έως την 31η Ιουλίου.
5.   Η διευθύνουσα επιτροπή εγκρίνει το σχέδιο προϋπολογισμού έως την 31η Οκτωβρίου.
6.   Όπου η ΕΑΑΑ λαμβάνει πολυετή συνεισφορά από τον γενικό προϋπολογισμό της Ευρωπαϊκής Ένωσης, η διευθύνουσα επιτροπή εγκρίνει τον ετήσιο προϋπολογισμό με συναίνεση.
Άρθρο 3
Μεταφορές πιστώσεων
Σε περίπτωση απρόβλεπτων περιστάσεων, ο προϊστάμενος μπορεί να αποφασίζει μεταφορές πιστώσεων μεταξύ γραμμών ή τομέων του προϋπολογισμού από τη συνεισφορά που αναφέρεται στο άρθρο 16, οι οποίες δεν υπερβαίνουν το 25% των εν λόγω γραμμών ή τομέων. Ο προϊστάμενος ενημερώνει τη διευθύνουσα επιτροπή για τις μεταφορές αυτές. Οι μεταφορές πιστώσεων μεταξύ γραμμών ή τομέων του προϋπολογισμού που υπερβαίνουν το 25% των γραμμών ή τομέων του προϋπολογισμού υποβάλλονται προς έγκριση στη διευθύνουσα επιτροπή στο πλαίσιο διορθωτικού προϋπολογισμού της ΕΑΑΑ.
Άρθρο 4
Μεταφορές πιστώσεων μεταξύ ετών
1.   Πιστώσεις απαραίτητες για την αποπληρωμή νόμιμων υποχρεώσεων που αναλήφθηκαν έως την 31η Δεκεμβρίου ενός οικονομικού έτους μεταφέρονται στο επόμενο οικονομικό έτος.
2.   Πιστώσεις που προέρχονται από εθελούσιες συνεισφορές μεταφέρονται στο επόμενο οικονομικό έτος.
3.   Πιστώσεις που προέρχονται από έργα μεταφέρονται στο επόμενο οικονομικό έτος.
4.   Ο προϊστάμενος μπορεί να μεταφέρει άλλες πιστώσεις του προϋπολογισμού στο επόμενο οικονομικό έτος κατόπιν έγκρισης της διευθύνουσας επιτροπής.
5.   Άλλες πιστώσεις ακυρώνονται στο τέλος του οικονομικού έτους.
Άρθρο 5
Εκτέλεση του προϋπολογισμού και διαχείριση του προσωπικού
Για την εκτέλεση του προϋπολογισμού και τη διαχείριση του προσωπικού της, η ΕΑΑΑ χρησιμοποιεί στον μέγιστο δυνατό βαθμό υφιστάμενες διοικητικές δομές της Ένωσης, και ιδίως την ΕΥΕΔ.
Άρθρο 6
Τραπεζικοί λογαριασμοί
1.   Οι τραπεζικοί λογαριασμοί της ΕΑΑΑ ανοίγονται σε πρώτης τάξεως πιστωτικό ίδρυμα που έχει την έδρα του σε κράτος μέλος και αποτελούν τραπεζικό λογαριασμό όψεως ή μικρής προθεσμίας, σε ευρώ.
2.   Κανένας τραπεζικός λογαριασμός της ΕΑΑΑ δεν μπορεί να μένει ακάλυπτος.
Άρθρο 7
Πληρωμές
Για κάθε πληρωμή από τραπεζικό λογαριασμό της ΕΑΑΑ απαιτείται η από κοινού υπογραφή του προϊσταμένου και ενός άλλου μέλους από το προσωπικό της ΕΑΑΑ.
Άρθρο 8
Λογιστική
1.   Ο προϊστάμενος διασφαλίζει ότι οι λογαριασμοί που καταδεικνύουν τα έσοδα, τις δαπάνες και την απογραφή στοιχείων της ΕΑΑΑ τηρούνται σύμφωνα με τα διεθνώς αποδεκτά λογιστικά πρότυπα για τον δημόσιο τομέα.
2.   Ο προϊστάμενος υποβάλλει στη διευθύνουσα επιτροπή τους ετήσιους λογαριασμούς για ένα συγκεκριμένο οικονομικό έτος το αργότερο έως την επόμενη 31η Μαρτίου, μαζί με τη λεπτομερή έκθεση που αναφέρεται στο άρθρο 2 παράγραφος 4 αυτών των δημοσιονομικών κανόνων.
3.   Εάν απαιτείται, οι λογιστικές υπηρεσίες μπορούν να ανατεθούν σε εξωτερικό φορέα.
Άρθρο 9
Έλεγχος λογαριασμών
1.   Ετησίως διεξάγεται έλεγχος των λογαριασμών της ΕΑΑΑ.
2.   Οι αναγκαίες ελεγκτικές υπηρεσίες ανατίθενται σε εξωτερικό φορέα.
3.   Οι εκθέσεις ελέγχου των λογαριασμών κοινοποιούνται στη διευθύνουσα επιτροπή εάν το ζητήσει, μαζί με τη λεπτομερή έκθεση που αναφέρεται στο άρθρο 2 παράγραφος 4 αυτών των δημοσιονομικών κανόνων.
Άρθρο 10
Απαλλαγή
1.   Η διευθύνουσα επιτροπή αποφασίζει, βάσει της λεπτομερούς έκθεσης, των ετήσιων λογαριασμών και της ετήσιας έκθεσης ελέγχου, εάν θα χορηγήσει απαλλαγή στον προϊστάμενο για την εκτέλεση του προϋπολογισμού της ΕΑΑΑ.
2.   Ο προϊστάμενος προβαίνει στις απαραίτητες ενέργειες προκειμένου να τεκμηριώσει στη διευθύνουσα επιτροπή ότι μπορεί να χορηγηθεί απαλλαγή και προκειμένου να ενεργήσει επί των τυχόν παρατηρήσεων στις περί απαλλαγής αποφάσεις.

Summary:
Ευρωπαϊκή Ακαδημία Ασφάλειας και Άμυνας
Ευρωπαϊκή Ακαδημία Ασφάλειας και Άμυνας
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Απόφαση (ΚΕΠΠΑ) 2020/1515 για την ίδρυση Ευρωπαϊκής Ακαδημίας Ασφάλειας και Άμυνας
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΑΠΟΦΑΣΗΣ;
Η απόφαση θεσπίζει την Ευρωπαϊκή Ακαδημία Ασφάλειας και Άμυνας (ΕΑΑΑ), η οποία επιδιώκει τη διαμόρφωση και την προώθηση μιας κοινής αντίληψης στο στρατιωτικό και μη στρατιωτικό προσωπικό όσον αφορά την κοινή εξωτερική πολιτική και πολιτική ασφάλειας (ΚΕΠΠΑ) και την κοινή πολιτική ασφάλειας και άμυνας (ΚΠΑΑ) της Ευρωπαϊκής Ένωσης (ΕΕ) με τη διεξαγωγή δραστηριοτήτων κατάρτισης και εκπαίδευσης.
ΒΑΣΙΚΑ ΣΗΜΕΙΑ
Στόχοι
Η ΕΑΑΑ έχει θέσει ορισμένους στόχους, που περιλαμβάνουν μεταξύ άλλων:περαιτέρω ενίσχυση της κοινής ευρωπαϊκής συνείδησης ασφάλειας και άμυνας εντός της ΕΕ και προώθηση των αρχών που ορίζει το άρθρο 21 της Συνθήκης για την Ευρωπαϊκή Ένωση· προαγωγή μιας καλύτερης κατανόησης της ΚΠΑΑ ως αναπόσπαστου τμήματος της ΚΕΠΠΑ· στελέχωση των διοικήσεων των κρατών μελών της ΕΕ με καταρτισμένους υπαλλήλους, εξοικειωμένους με τις πολιτικές, τα θεσμικά όργανα και τις διαδικασίες της ΕΕ στον τομέα της ΚΠΑΑ· διαμόρφωση στο προσωπικό των αποστολών και των επιχειρήσεων ΚΠΑΑ μιας κοινής αντίληψης για τις αρχές που διέπουν τη λειτουργία τους καθώς και αίσθηση κοινής ευρωπαϊκής ταυτότητας· παροχή κατάρτισης και εκπαίδευσης που ανταποκρίνεται στις ανάγκες των αποστολών και επιχειρήσεων της ΚΠΑΑ· υποστήριξη των συνεργασιών της ΕΕ στον τομέα της ΚΠΑΑ, ιδίως των συνεργασιών με χώρες συμμετέχουσες σε αποστολές ΚΠΑΑ· υποστήριξη της μη στρατιωτικής διαχείριση κρίσεων – μεταξύ άλλων στον τομέα της πρόληψης συγκρούσεων – και δημιουργία ή διατήρηση των συνθηκών που είναι αναγκαίες για μια βιώσιμη ανάπτυξη· προώθηση της ευρωπαϊκής πρωτοβουλίας για την ανταλλαγή νέων αξιωματικών· προώθηση επαγγελματικών σχέσεων και επαφών μεταξύ των συμμετεχόντων.Καθήκοντα της ΕΑΑΑ
Κύριο καθήκον της ΕΑΑΑ είναι η παροχή κατάρτισης και εκπαίδευσης. Η απόφαση καθορίζει μια σειρά ειδικών καθηκόντων, που μεταξύ άλλων περιλαμβάνουν:βασικού και προχωρημένου επιπέδου μαθήματα που προωθούν τη γενική κατανόηση της ΚΕΠΠΑ και της ΚΠΑΑ· μαθήματα ηγετικών ικανοτήτων· μαθήματα που στηρίζουν άμεσα τις αποστολές και τις επιχειρήσεις της ΚΠΑΑ, περιλαμβανομένης της κατάρτισης και της εκπαίδευσης πριν από την ανάπτυξη και κατά τη διάρκεια της αποστολής ή της επιχείρησης· μαθήματα που υποστηρίζουν τις συνεργασίες της ΕΕ και τις χώρες που συμμετέχουν σε αποστολές και επιχειρήσεις της ΚΠΑΑ· εκπαιδευτικές ενότητες για την υποστήριξη στρατιωτικής ή μη στρατιωτικής κατάρτισης και εκπαίδευσης στον τομέα της ΚΠΑΑ· μαθήματα, σεμινάρια, προγράμματα και συνέδρια σχετικά με την ΚΠΑΑ για εξειδικευμένο κοινό· κοινές εκπαιδευτικές ενότητες στο πλαίσιο της ευρωπαϊκής πρωτοβουλίας για την ανταλλαγή νέων αξιωματικών, εμπνευσμένες από το πρόγραμμα Erasmus· ευαισθητοποίηση και μαθήματα προχωρημένου επιπέδου σχετικά με τον κυβερνοχώρο, μεταξύ άλλων για τη στήριξη αποστολών και επιχειρήσεων ΚΠΑΑ· μαθήματα και σεμινάρια που αποσκοπούν στην υποστήριξη έρευνας σε διδακτορικό επίπεδο μέσω της ανταλλαγής βέλτιστων πρακτικών και εμπειριών.Δίκτυο
Η ΕΑΑΑ οργανώνεται ως δίκτυο το οποίο συγκεντρώνει διάφορα εκπαιδευτικά ιδρύματα – συμπεριλαμβανομένων εκείνων που σχετίζονται με τις πολιτικές ασφάλειας και άμυνας εντός της ΕΕ, όπως ορίζονται από τα κράτη μέλη – και το Ινστιτούτο Μελετών της Ευρωπαϊκής Ένωσης για Θέματα Ασφάλειας. Η ΕΑΑΑ έχει στενούς δεσμούς με αρκετά θεσμικά όργανα και οργανισμούς της ΕΕ, που περιλαμβάνουν μεταξύ άλλων:τον Ευρωπαϊκό Οργανισμό Συνοριοφυλακής και Ακτοφυλακής – κανονισμός (ΕE) 2019/1896, βλέπε σύνοψη· τον Οργανισμό της ΕΕ για τη Συνεργασία στον Τομέα της Επιβολής του Νόμου (Ευρωπόλ) – κανονισμός (ΕE) 2016/794, βλέπε σύνοψη· τον Οργανισμό της ΕΕ για την Κατάρτιση στον Τομέα της Επιβολής του Νόμου – κανονισμός (ΕE) 2015/2219, βλέπε σύνοψη· τον Ευρωπαϊκό Οργανισμό Άμυνας – απόφαση (ΚΕΠΠΑ) 2015/1835, βλέπε σύνοψη· το Δορυφορικό Κέντρο της Ευρωπαϊκής Ένωσης – απόφαση 2014/401/ΚΕΠΠΑ, βλέπε σύνοψη.Η ΕΑΑΑ λειτουργεί υπό τη γενική ευθύνη του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας.
ΑΠΟ ΠΟΤΕ ΕΦΑΡΜΟΖΕΤΑΙ Η ΑΠΟΦΑΣΗ;
Η απόφαση εφαρμόζεται από τις 19 Οκτωβρίου 2020. Η απόφαση (ΚΕΠΠΑ) 2020/1515 του Συμβουλίου καταργεί την απόφαση (ΚΕΠΠΑ) 2016/2382 του Συμβουλίου.
ΓΕΝΙΚΟ ΠΛΑΙΣΙΟ
Για περισσότερες πληροφορίες, δείτε:Ευρωπαϊκή Ακαδημία Ασφάλειας και Άμυνας (Ευρωπαϊκή Επιτροπή).
ΒΑΣΙΚΟ ΚΕΙΜΕΝΟ
Απόφαση (ΚΕΠΠΑ) 2020/1515 του Συμβουλίου, της 19ης Οκτωβρίου 2020, για την ίδρυση Ευρωπαϊκής Ακαδημίας Ασφάλειας και Άμυνας και την κατάργηση της απόφασης (ΚΕΠΠΑ) 2016/2382 (ΕΕ L 348 της 20.10.2020, σ. 1–14).
Οι διαδοχικές τροποποιήσεις της απόφασης (ΚΕΠΠΑ) 2020/1515 έχουν ενσωματωθεί στο αρχικό κείμενο. Αυτή η ενοποιημένη απόδοση αποτελεί απλώς εργαλείο τεκμηρίωσης.
ΣΥΝΑΦΗ ΚΕΙΜΕΝΑ
Κανονισμός (EE) 2019/1896 του Ευρωπαϊκού Κοινοβουλίου και του Συμβουλίου, της 13ης Νοεμβρίου 2019, για την Ευρωπαϊκή Συνοριοφυλακή και Ακτοφυλακή και για την κατάργηση των κανονισμών (ΕΕ) αριθ. 1052/2013 και (ΕΕ) 2016/1624 (ΕΕ L 295 της 14.11.2019, σ. 1–131).
Ενοποιημένη απόδοση της Συνθήκης για την Ευρωπαϊκή Ένωση — Τίτλος V — Γενικές διατάξεις για την εξωτερική δράση της Ένωσης και ειδικές διατάξεις σχετικά με την κοινή εξωτερική πολιτική και πολιτική ασφαλείας — Κεφάλαιο 2 — Ειδικές διατάξεις σχετικά με την κοινή εξωτερική πολιτική και πολιτική ασφαλείας — Τμήμα 1 — Κοινές διατάξεις — Άρθρο 28 (πρώην άρθρο 14 ΣΕΕ) (ΕΕ C 202 της 7.6.2016, σ. 32).
Ενοποιημένη απόδοση της Συνθήκης για την Ευρωπαϊκή Ένωση — Τίτλος V — Γενικές διατάξεις για την εξωτερική δράση της Ένωσης και ειδικές διατάξεις σχετικά με την κοινή εξωτερική πολίτικη και πολίτικη ασφαλείας — Κεφάλαιο 2 — Ειδικές διατάξεις σχετικά με την κοινή εξωτερική πολιτική και πολιτική ασφαλείας — Τμήμα 2 — Διατάξεις σχετικά με την κοινή πολιτική ασφαλείας και άμυνας — Άρθρο 42 (πρώην άρθρο 17 της ΣΕΕ) (ΕΕ C 202 της 7.6.2016, σ. 38–39).
Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24.5.2016, σ. 53–114).
Βλέπε την ενοποιημένη απόδοση.
Κανονισμός (ΕΕ) 2015/2219 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τον Οργανισμό της Ευρωπαϊκής Ένωσης για την Κατάρτιση στον Τομέα της Επιβολής του Νόμου (ΕΑΑ) και για την αντικατάσταση και κατάργηση της απόφασης –2005/681/ΔΕΥ του Συμβουλίου (ΕΕ L 319 της 4.12.2015, σ. 1–20).
Απόφαση (ΚΕΠΠΑ) 2015/1835 του Συμβουλίου, της 12ης Οκτωβρίου 2015, για τον καθορισμό του καταστατικού, της έδρας και των κανόνων λειτουργίας του Ευρωπαϊκού Οργανισμού Άμυνας (ΕΕ L 266 της 13.10.2015, σ. 55–74).
Βλέπε την ενοποιημένη απόδοση.
Απόφαση 2014/75/ΚΕΠΠΑ του Συμβουλίου, της 10ης Φεβρουαρίου 2014, περί του Ινστιτούτου Μελετών της Ευρωπαϊκής Ένωσης για Θέματα Ασφάλειας (EE L 41 της 12.2.2014, σ. 13–17).
τελευταία ενημέρωση 08.12.2021